text: Brøndby vil finde de skyldige fans efter ballade i Horsens
  19 maj 2018 kl. 20.22
  Brøndby vil i samarbejde med myndighederne finde de fans, der fredag invaderede banen og startede slåskampe i Horsens. 
  
  For en uge siden så det ud til, at Brøndby kunne rejse til Horsens og sikre sig mesterskabet fredag.
  Derfor havde mange Brøndby-fans sikret sig billet til kampen og forberedt sig på guldfest.
  I mellemtiden tabte Brøndby til FC Midtjylland mandag. Og fredag vandt midtjyderne over FCK, mens to sene mål af Horsens betød, at Brøndby og Horsens spillede 2-2, og de gule fra Vestegnen blev henvist til andenpladsen i den samlede stilling inden sidste spillerunde.
  Det blev for meget for flere Brøndby-fans, der invaderede banen efter kampen og kom i interne slåskampe.
  Nu lover Brøndbys kommunikationschef, Christian Schultz, ifølge Ekstra Bladet, at klubben vil hjælpe myndighederne med at finde frem til dem, der eventuelt har forbrudt sig mod reglerne.
  - Ligesom spillerne var fansene ekstremt skuffede efter kampen. Måden, nederlaget skete på med to mål i de sidste minutter, var en kæmpe skuffelse at sluge for alle.
  - Og vi forstår, at det påvirker fansene efter kampen. Men man skal selvfølgelig forvalte den skuffelse på en måde, der ikke er destruktiv og ødelæggende. 
  - Og vi tager stærk afstand fra de episoder, hvor enkelte gik over stregen i det, der var en meget følelsesladet atmosfære efter kampen, siger han til Ekstra Bladet.
  Christian Schultz fortæller, at Brøndby vil hjælpe "i tæt samarbejde med de relevante myndigheder og værterne i Horsens, ligesom de ville gøre til alle andre kampe". 
  - Alt tilgængeligt videomateriale vil blive gennemgået. Og hvis vi finder nogle, der har brudt lovgivningen eller stadionreglementet, vil vi selvfølgelig sætte ind over for det, siger han til Ekstra Bladet.
  